
În atenţia conducerii şi a catedrei de limbi străine
Avem plăcerea să vă anunţăm că a început a 7-a ediţie a concursului naţional de creaţie în limba engleză Shakespeare School Essay Competition.

Vă propunem ca, împreună, să susţinem tinerii creativi, talentaţi şi pasionaţi de limba engleză şi să îi încurajăm să intre în competiţie.
Shakespeare School Essay Competition, organizat de Asociaţia Shakespeare School pentru Educaţie, este un proiect cu participare gratuită deschis tinerilor între 11 şi de 20 ani. Participanţii trebuie să scrie un text original în limba engleză prin care să exprime propria viziune despre cum putem să păstrăm Planeta Pământ o planetă VERDE, pentru generaţiile viitoare. Termenul limită de înscriere în concurs este 29 ianuarie 2015.

Premiile oferite celor 30 de finalişti sunt în valoare de peste 5.000 de euro și constau în tabere de limba engleză în Marea Britanie, cursuri de limba engleză la Shakespeare School, taxe de înscriere la examene Cambridge, cărţi, dicţionare, biciclete, produse electronice și alte obiecte care susțin tema acestei ediții – sustenabilitatea.

Notorietatea competiţiei a crescut an de an, ajungând la peste 3000 de participanţi la fiecare ediţie. 

Proiectul oferă premii şi distincţii şi pentru profesori, pentru susţinerea şi îndrumarea oferită participanţilor la competiţie. Profesorul cu cei mai mulţi concurenţi înscrişi va participa gratuit ca însoţitor de grup într-o tabără de vară în Marea Britanie. Toţi profesorii de limba engleză care trimit minim 10 participanţi la 2014-2015 Shakespeare School Essay Competition, vor primi un “Certificate of Merit” din partea centrului nostru.
Ambasadorii competiţiei: Lucian Mîndruţă & Andrei Roşu

Detaliile despre ediţia a 7-a a Shakespeare School Essay Competition (tema, regulament şi înscriere) pot fi găsite pe site-ul www.shakespeare-school.ro.  

Ne-am bucura să fiţi alături de noi prin promovarea în şcoala dumneavoastră a acestui proiect educaţional care atât prin temele abordate, cât şi prin premiile oferite, va deschide participanţilor noi orizonturi culturale şi academice. 
Vă mulţumim şi le dorim succes şi multă inspiraţie elevilor dumneavoastră!

Cu considerație,

Adriana Alionte

Vicepreședinte al Asociaţiei Shakespeare School pentru Educaţie

